钦定古今图书集成/明伦汇编/官常典/第170卷 > 梁统
## 钦定古今图书集成/明伦汇编/官常典/第170卷 > 梁统

按《后汉书》本传，“统字仲宁，安定乌氏人。晋大夫梁益
耳，即其先也。统高祖父子都自河东迁居北地，子都、
子桥以赀千万徙茂陵，至哀、平之末，归安定。统性刚
毅而好法律，初仕州郡，更始二年，召补中郎将，使安
集凉州，拜酒泉太守。会更始败，赤眉入长安，统与窦
融及诸郡守起兵保境，谋共立帅。初以位次，咸共推”
统。统固辞曰：“昔陈婴不受王者，以有老母也。今统内
有尊亲，又德薄能寡，诚不足以当之。”遂共推融为河
西大将军，更以统为武威太守。为政严猛，威行邻郡。
建武五年，统等各遣使随窦融长史刘钧诣阙奉贡，
愿得诣行在所。诏加统为宣德将军。八年夏，光武自
征隗嚣，统与窦融等将兵会车驾。及嚣败，封统为成
义侯，同产兄巡、从弟腾并为关内侯；拜腾酒泉典农
都尉，悉遣还河西。十二年，统与融等俱诣京师，以列
侯奉朝请，更封高山侯，拜大中大夫，除四子为郎。统
在朝廷数陈便宜，以为法令既轻，下奸不胜，宜重刑
罚，以遵旧典，迺上疏曰：“臣窃见元哀二帝，轻殊死之
刑，以一百二十三事”手杀人者，减死一等。自是以后，
著为常准。故人轻犯法，吏易杀人。臣闻立君之道，仁
义为主，仁者爱人，义者政理。爱人以除残为务，政理
以去乱为心，刑罚在衷，无取于轻。是以五帝有流、殛、
放、杀之诛，三王有大辟、刻肌之法。故孔子称“仁者必
有勇”，又曰“理财正辞，禁民为非曰义。”高祖受命诛暴，
平荡天下，约令定律，诚得其宜。文帝宽惠柔克，遭世

犯禁，奸吏弄法，故重首匿之科，著知从之律，以破朋
党，以惩隐匿。宣帝聪明正直，总御海内，臣下奉宪，无
所失坠，因循先典，天下称理。至哀、平继体，“而即位日
浅，听断尚寡，丞相王嘉轻为穿凿，亏除先帝旧约成
律，数年之间，百有馀事，或不便于理，或不厌民心。谨
表其尤害于体者，傅奏于左。伏惟陛下包元履德，权
时拨乱，功逾文武，德侔高皇，诚不宜因循季末衰微
之轨，回神明察，考量得失，宣诏有司，详择其善，定不
易之典，施无穷之法，天下幸甚。”事下三公、廷尉，议者
以为隆刑峻法，非明王急务，施行日久，岂一朝所釐，
统今所定，不宜开可。统复上言曰：“有司以臣今所言
不可施行，寻臣之所奏，非曰严刑。窃谓高帝以后至
乎孝宣，其所施行，多合经传。宜比方今事，验之往古，
聿遵前典，事无难改，不胜至愿。愿得召见，若对尚书
近臣，口陈”其要，帝令尚书问状。统对曰：“闻圣帝明王，
制立刑罚，故虽尧舜之盛，犹诛四凶。《经》曰：‘天讨有罪，
五刑五庸哉’！又曰：‘爰制百姓于刑之衷’。孔子曰：‘刑罚
不衷，则人无所厝手足’。衷之为言，不轻不重之谓也。
《春秋》之诛，不避亲戚，所以防患救乱，坐安众庶，岂无
仁爱之恩，贵绝残贼之路也。自高祖之兴，至于”孝宣，
君明臣忠，谋谟深博，犹因循旧章，不轻改革，海内称
理，断狱益少。至初元、建平，所减刑罚百有馀条，而盗
贼浸多，岁以万数。间者“三辅从横，群辈并起，至燔烧
茂陵，火见未央。”其后陇西、北地、西河之贼，越州度郡，
万里交结，攻取库兵，劫掠吏人，诏书讨捕，连年不获。
是时以天下无难，百姓安平，而“狂狡之势犹至于此，
皆刑罚不衷，愚人易犯之所致也。由此观之，则刑轻
之作，反生大患，惠加奸轨而害及良善也。故臣统愿
陛下采择贤臣孔光、师丹等议。”议上，遂寝不报。后出
为九江太守，定封陵乡侯。统在郡亦有治迹，吏人畏
爱之。卒于官。子松嗣。